Olih: IGA Darma Putra
Aksara kocap nénten padem-padem. A mateges nénten,
ksara mateges padem. Mawinan sané nénten padem mawasta aksara. Sakéwanten
wénten kocap bacakan aksara sané dados padem, kawastanin pralinaning aksara.
Aksarané pralina dados aksara tiosan. Triaksara Ang Ung Mang lina dados
Dwiaksara. Dwiaksara lina dados Ékaksara. Ékaksara lina dados suung.
Yéning nyurat ring lontaré, pradé wénten iwang
sasuratané, aksara sané iwang punika raris kapademang. Aksara kapademang antuk
nagingin ulu miwah suku. Ulu masuara I. Suku masuara U. Aksara pangawak masuara
A. Maka tiga campuh, méweh maosang. Santukan méweh maosang, kabaos aksarané
padem.
Wénten baos para wikané, Ulu punika genahné ring sisi
kelod. Suku ring sisi kaja. Kelod genah api. Kaja genah toya. Aksara pangawak
masuara A, punika bayu. Sami campuh. Yakti kadi asapunika, méweh miragiang
suaran api, yéh miwah angin sané campuh. Sampunangké miragiang suara sané macampuh
punika, suaran sriokan ujan manten méweh antuk nyuarayang. Sampunangké suaran
ujan, munyin kolongan ngelekang bé guling manten méweh nyuarayang. Napi malih
nyuarang suaran ketugan papusuhan. Bilih-bilih nyuarang munyin kijapan
paningalan.
Yén nyuarang munyin tuak mirib aluhan. Aluh
yakti-yakti aluh, cangkemé enggang masuara ‘Angggggg…’, tuaké briokang,
gelekang, raris masuara ‘Ahhhhhhh…’. Yéning akéh tuaké inem, matiosan malih
munyiné dados ‘Hemmm…”. Di selagan suaran tuaké misi munyin clekutan “Ikkkk…” sapunika
anaké matuakan kadi munyin mantra pingit. Napiké anaké matuakan sedeng
mamantra?
Minab kénten, minab nénten kénten. Méweh maosang sané
sumeken, napi malih sambilang negak di warung timpalin ajengan miwah ineman.
Raos seken kadén guyu, raos guyu kadén seken. Puniki kabaos nyaplir. Sira sané
nyaplir? Sané mabaos, napi sané mirengang? Minabang maka kalih nyaplir. Sané
mabebaosan, nénten uning napi sané meled kapirengang. Sané mireng nénten uning
unduk miwah indik sané kabaosang. Sinah cutetnyané nyaplir, mimpas.
Anaké mimpas, wénten sané rauh saking badauh, ngojog
sikut gumi badangin. Sané rauh saking badangin ngojog sikut gumi ring badauh.
Maka kalih matemu ring tengah-tengah. Kadén padaduan di tengah, nénten uningin
di tengah sampun wénten nyantosang. Iring takénang mangkin ring déwéké
soang-soang indik dija kangin, dija kauh. Indik punika bligbagang kantos ainé
endag. Pradé pabligbagané nénten polih pasaur sané sumeken, takénang ring anaké
sané wénten di tengah. Pradé nénten uning taler pasautné, indayang takénang
ring Ida Bhatara Surya. Dija kabaos kangin kauh?
Ida Bhatara Surya kocap kantin jagaté ri tatkala
kapetengan. Ida patut tunasin paica, indik kangin kauh. Santukan manut
lingsir-lingsiré, Ida sayuaktinnyané mamargi saking tanggu kangin rauh ring
tanggu kauh. Nyabaran dina Ida mamargi, nénten leleh-leleh. Yéning peteng Ida
madué kanti tiosan mawasta Bulan. Sunaran Suryané rauh ring Bulané, saking
Bulané medal téja ngalangin petengé. Terus kadi asapunika, kadi asapunika
terus.
Raris wénten pakibeh jagat, nemonin Surya sareng
candrané kapangan. Ida maka kalih kapangan olih Bhatara Kala. Bhatara Kala
kocap seneng pisan ngarayunang Surya miwah Bulan. Sakéwanten Ida Bhatara Kala
nénten waneh-waneh, santukan nénten madué weteng. Kocap sampun palas weteng
sareng prabhunidané. Yéning Surya Candrané kapangan, iring tunas kanti sareng
bintangé. Santukan, pradé Surya Candrané ical, bintangé kantun nyentér. Wénten
baos anaké lingsir dumun, Surya Candra punika wantah panyingakan manusané.
Yéning maka kalih panyingakané ngidem, jagi medal bintang sané terang.
Teranggana. (*)
IGA Darma Putra
embas lan magenah ring Bangli. Kakawiannyané kawedar ring makudang-kudang média, minakadi Bali Post, Pos Bali, Tatkala.co, Suara Saking Bali, miwah sané lianan.
ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ceb_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn jav_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn sun_Latn sun_Latn ban_Latn